L’any en què el temps va canviar de ritme | Article de Núria Iceta\nMentre els patrons del patriarcat es mostren refractaris a la transformació, el temps avança i les dones també\n01 de de març del 2021. 17:34\nSé que una de les virtuts apreciades en els futbolistes és la seva facilitat per canviar de ritme o direcció mentre corren rere la pilota. No sé per què he retingut aquest detall, però aquest any en què hem hagut de canviar de ritme i de direcció ho he recordat sovint. Ara fa un any que es va detectar el primer positiu per Covid-19 a Catalunya, i aviat farà un any de la declaració de l’estat d’alarma a tot Espanya. Avui ja són 556.705 les persones contagiades a Catalunya, 20.657 persones mortes i, afortunadament, 188.834 de vacunades. Vertigen.\nEns queixàvem que tot el dia corríem, i que ni així ens arribava. I, de sobte, el temps es va aturar. Un any en un «ara caic, ara m’aixeco», surfejant les onades de la pandèmia. D’algunes coses sembla que faci una eternitat; d’altres, en canvi, les tenim gravades com si fos ahir. Fa poc no era capaç de distingir entre el que havia fet el 23 d’abril o el 23 de juliol: dos dies de Sant Jordi amb el pas canviat i els records barrejats del dia més important de l’any per al meu gremi. La manifestació del 8 de març del 2020 la tinc encara vivíssima, ara que estem a les portes d’un altre 8-M. Fa un any no pensàvem renunciar a manifestar-nos, potser inconscientment. I encara l’endemà ens ajuntàvem a la plaça del Rei de Barcelona per reclamar el 2% del pressupost per a la cultura.\nMentre els patrons del patriarcat es mostren refractaris al canvi, el temps avança i les dones també. Amb dolor, però cada vegada més fermes, més juntes. Anys de maltractaments, un any d’investigació, un dia de publicació i la gota que curulla el vas dels comportaments abusius cap a les dones provoca un tsunami que aparta l’abusador, i de retruc també una feminista al capdavant d’una institució cultural. Podem pensar que som on érem, però vull creure que en el camí sinuós cap a la maduresa, som una mica més conscients dels nostres errors i contradiccions, de les nostres responsabilitats. I que mai perdrem de vista on és el feble en cada història.


La setena temporada de '24' surt directament en DVD i el vuitè dia passarà a Nova York ~ #Pantalla-Completa\nLa setena temporada de '24' surt directament en DVD i el vuitè dia passarà a Nova York\nPUBLISHED ON: 11/30/2009 BY: Gustau Moreno Pérez IN: 24, dvd, redemption, sèries, televisió, tràiler\nNo és habitual, però de vegades s'ha donat el cas que les noves temporades d'una sèrie es posen a la venda al nostre país directament en DVD, fins i tot abans de la seua estrena a la televisió en obert o de pagament. És el que passarà aquest dimecres, 2 de desembre, amb la setena temporada de 24, la sèrie protagonitzada per Kiefer Sutherland, que es posarà a la venda en DVD quan els nous episodis encara no s'han vist a Antena 3, però tampoc a Fox. De fet, que jo sàpiga Antena 3 tenia els drets per emetre els nous capítols abans que el canal de pagament, però els fans de 24 fa temps que tenim clar que Antena 3 no confia gaire en les aventures de Jack Bauer. En aquest sentit, Fox havia previst estrenar la setena temporada de 24 l'estiu passat, en versió original amb subtítols, però finalment no ho va fer.\nAra el pack del setè dia de Bauer es comercialitza de cara a la campanya de Nadal, a un preu d'uns 42 euros. De la matexia manera, també surt a la venda el telefilm Redemption, la pel·lícula que uneix argumentalment el final de la sisena temporada amb la setena. Redemption valdrà uns 15 euros. D'altra banda, si en aquest telefilm i a la setena temporada de 24 l'agent especial de la UAT havia de marxar a Àfrica i després a Washington, ja sabem que en la vuitena temporada de la sèrie Bauer tindrà un mal dia a Nova York. Als Estats Units ja han començat a promocionar els nous episodis, que la Fox estrenarà el proper 17 de gener. Així, hi ha uns pòsters en què podem veure el personatge de Kiefer Sutherland al mig del carrer, a la ciutat dels gratacels, en una de les seues estampes més conegudes. Tot seguit, també podeu veure el tràiler oficial de la vuitena temporada de 24...


"L'edat que tenia, l'aire de llibertat amb què lo Romanticisme ens deslliurà de la literatura preceptiva, a la qui escarnia, que respiràvem tots sens voler-ho, i fins les mateixes ocupacions i estudis prosaics en què passava el dia, me donaven a voltes una tal pruïja de rimar que m'ho treia de la son, per satisfer aquell desig.\nConeixia des ma infantesa la poesia popular i casolana de la llengua materna, i als quinze anys comencí per instint a servir-me d'ella sens cap intenció ni coneixement literari; els meus únics mestres foren els glosadors populars i no los prenguí per elecció, sinó perquè no en sabia d'altres.\nLa partida inesperada de Palma per la soletat d'una casa de vells en Barcelona, me despertaren l'enyorança de la família, de la pàtria, i sobretot de l'amor, que em dominava aleshores; l'enyorament fou la font quasi única de ma casolana poesia.\nQuan me prenia talent de fer versos no era com un sobirà conreu de l'art, sinó com un esplaiament del cor estret, com una queixa del feix de la vida. Si l'ambició literària s'hi posà alguna vegada, generalment era amb la il·lusió de que, un cop obedient la llengua als vols de l'ànima, perdut lo rovell que entorpia sos moviments, podria emprendre les obres artístiques que fantasiava.\nFeia versos de les llàgrimes diàries, sens esperar la forma inspirada, sense pensar mai en les regles de la rima, ni cercant atreviments retòrics, ni estrofes enginyoses: cercava la poesia humil i casolana, filla de la veritat del sentiment que la dictava; mes tinc por de que sien apuntacions íntimes en vers, ja que m'era més fàcil que la prosa."\n(Del llibre Obra en prosa. Barcelona: PAM, 1988, p. 34-35)\n"Durant la llarga temporada en què el començat renaixement literari de la llengua materna dormia com un infantó malaltís ensopit en el bressol, sens que els pocs qui el vetllàvem poguéssem endevinar la vinguda dels Jocs Florals, que havien de transformar per encantament aquell bres en carro triomfal; lo deler de veure'l pujar i créixer sanitós me feia esperançar-ne el miracle més aviat de la poesia popular que de l’artística, atesa la fredor amb què entre els literats aquesta fou rebuda en un principi.\nUn llibre de cançons catalanes, dictades per gent qui no sap de lletra, era lo millor memorial de greuges que un poble entossunit per sentiment i per necessitat a conservar sa llengua materna pogués presentar als fills qui la reneguen i a aquells qui ens l'han bandejada de nostres escoles. Eixa poesia anònima i humil, l'única capaç de desarmar la crítica i l’enveja, me semblava a posta per tornar a encendre el foc de l'amor patri en los cors en què n'hi covàs una sola espurna. La fruïció misteriosa, increïble a qui no l'haja sentida, que eixos cants atractívols tenen pels infants qui amb ells s’agombolaren i l'amor que més tard desperten a la llengua que s'ha après de confegir tot bressolant-se i condormint-se al so de ses tonades, me n'exageraven el poder i la vàlua, fins al punt de creure'ls amb prou força per aixecar ells sols la sacrílega llosana d'oblit que n'Aribau, en Cortada, en Martí i singularment en Rubió i Ors havien intentat remoure i alçapremar amb llurs rimes catalanes.\nDesgraciadament, per realisar aquest somni jovenívol tot lo que em sobrava d'entusiasme i d'abnegació mancava de temps i de medis; puix calia visitar encontrada per encontrada tots los territoris a on se parla nostra llengua. Desig que mai logrí satisfer del tot, jatsia a còpia de viatges arribàs personalment a recollir amb més o manco sort un bon esplet de cançons en distints pobles de cascuna de la vintena de vegueries en què Catalunya abans estava compartida, i en especial en totes les valls pirinaiques, en les Illes Balears i en diferents llocs de l’antic regne de València.\nMentres poguí dispondre de les vacacions d'agost, que llavors se'ns concedien, solia destinar quasi cada any dita mesada a una d'eixes treballoses caceres que em tenien el cor robat. L'espectacle de la naturalesa, la riquesa del llenguatge de la pagesia, los monestirs i les esglésies bizantines, los castells, sovint los arxius parroquials o els de les batllies, i a vegades los llibres vells tirats en les gorfes o graners, compensaven llargament les molèsties i perills d'algunes d'eixes apressades exploracions.\nVentura d'açò, puix que l'aplega dels cants tradicionals és una de les feines més feixugues i de mal fer. Tot lo que aquesta poesia té d'agosarada i franca, sembla que les minyones, així vilajanes com camperoles, qui són les qui especialment la guarden, ho tinguen de desconfiades i de vergonyoses per dir-la al foraster qui de sobte se presenta amb desig de transcriure-la. Mai arriben a creure que persona de distint estament puga fer cabal d'eixes cançons passades de moda com lo ret i la filosa; i quan se'n persuadeixen no saben explicar-s’ho sinó per un ram de bogeria."\n(Del llibre Obra en prosa. Barcelona: PAM, 1988, p. 91-93)


Operativa de punt de venda a restaurant gestió- IM Projects\nOperativa de venda optimitzada amb FrontRest\nICGFrontRest és una solució líder en gestió de punts de venda d'hostaleria\nL'operativa de venda optimitzada permet donar màxima velocitat a totes les operacions de sala, barra, terrassa i cuina, adapta la funcionalitat per obtenir el màxim confort en el treball diari del personal.\nConfiguració per usuari: totes les funcions de venda són configurables per usuari. Existeixen més de 110 funcions diferents per personalitzar un perfil d'usuari en funció dels permisos del mateix.\nVisualització gràfica: els articles es visualitzen per pantalla gràficament, agrupats per famílies. Per seleccionar un article només cal marcar la secció i a continuació l'article en qüestió.\nImatges: és possible associar imatges als articles a la pantalla de venda per identificar-los més fàcilment.\nFavorits: els articles més venuts, encara que siguin de diferents seccions, poden agrupar-se en una secció especial de 'Favorits', accessible directament des de la pantalla de venda.\nPantalles de taules: les pantalles de salons i taules són configurables per l'usuari, podent disposar les taules, barres, etc. de la mateixa manera que al restaurant. A més, l'estat de les mateixes es visualitza de manera gràfica per pantalla, podent estar lliures, ocupades, reservades, en subtotal, etc.\nVendes en espera: es pot deixar una venda en espera per taula, per cambrer o per client, per poder atendre una altra taula o venda.\nTarifes en funció de l'horari: es poden aplicar diferents tarifes per sessions. Es produeix un canvi automàtic de tarifes segons fraccions horàries.\nMenús del dia: FrontRest contempla la creació de menús del dia, podent combinar articles de diferents seccions per a l'elaboració dels menús.\nDistinció de l'ordre dels plats: l'aplicació distingeix entre primers plats, segons plats, postres, etc.\nModificadors: per detallar la preparació o acompanyament dels plats, es poden associar modificadors als articles (poc fet, molt fet, amb patates, sense sal, etc.)\nFormats: contempla la venda d'articles en diferents formats (xarrup, combinat, copa amb gel, etc.) podent associar-se un preu diferent per a cada format.\nCombinats: FrontRest permet crear elements combinats formats per dos articles relacionats amb un format de tipus 'combinat' de manera ràpida (whisky amb coca-cola, vodka amb llimonada, etc.)\nFacturació per temps: es pot aplicar facturació per temps per a articles com taules de billar, etc.\nInvitacions: amb l'opció d'invitacions es pot assignar preu 0 a una, diverses o totes les línies d'un tiquet. Posteriorment es pot obtenir un informe amb l'extracte de totes les invitacions que s'han realitzat.\nImpressió a cuina: les ordres dels clients poden imprimir-se en diferents impressores en funció de l'article que es demani. Un dinar s'imprimeix a la impressora de grill o cuina, mentre que una beguda s'imprimeix per la impressora de barra.\nTotaliztació d'una venda\nImpressió del tiquet: normalment, en la totalització d'una venda s'imprimeix un tiquet. No obstant també es pot finalitzar una venda com a factura associant-li un client.\nDiverses formes de pagament: a la pantalla de totalització, l'usuari ha de seleccionar la forma de pagament. Si l'import lliurat pel client és superior al total de la venda, es mostra en pantalla l'import a retornar com canvi. També és possible assignar a una venda diverses formes de pagament. Per exemple, una part en efectiu i la resta a crèdit.\nAplicació multimoneda: és possible cobrar una venda fins i tot en dos o més monedes diferents, calculant els imports corresponents en funció del tipus de canvi definit. En seleccionar una moneda es visualitzen en pantalla els diferents tipus de bitllets i monedes per facilitar la introducció de l'import lliurat pel client.\nCobrament amb targeta: es pot cobrar per targeta bancària mitjançant connexió al pinpad des del mateix terminal. Quan el cobrament d'una venda es realitza amb targeta magnètica de crèdit o de dèbit, la lectura es realitza des del propi Front sense necessitat d'utilitzar un altre dispositiu. L'extracte bancari sempre quadra amb el tancament de caixa, ja que si una targeta és errònia el Punt de Venda obliga a seleccionar una altra forma de cobrament.\nImpressió de subtotal: es pot imprimir un subtotal per presentar-lo a la taula abans de totalitzar definitivament la venda i indicar la forma de pagament.\nPagament fraccionat: l'opció de pagament fraccionat permet dividir una minuta en diverses per a una mateixa taula.\nDiferents dissenys de tiquet: per donar un millor servei en el punt de venda, poden definir-se diferents dissenys per a la impressió del document que se li lliura al client. Així mateix, el tiquet pot imprimir-se en diferents idiomes, ja que FrontRest permet definir l'idioma del tiquet imprimint les descripcions de l'article en l'idioma seleccionat.\nFrontRest inclou control de presència d'empleats, podent registrar l'entrada i sortida dels mateixos mitjançant contrasenyes o targetes de cambrer amb banda magnètica.\nAixí mateix, el programa permet connectar un lector biomètric per identificar els empleats per empremta digital, incrementant la seguretat del sistema, ja que amb l'empremta digital no és possible registrar un empleat sense que estigui present a l'establiment.


El problema principal d'accés a l'habitatge de lloguer és l'increment notable dels preus de les rendes. Segons l'informe elaborat pel Banc d'Espanya, els controls de preus no atallen la principal causa subjacent al problema que és la insuficiència de l'oferta per a satisfer la demanda.\nL'informe elaborat pel Banc d'Espanya reconeix que hi ha un problema d'accés a l'habitatge de lloguer, especialment per a col·lectius com els joves, les llars amb les rendes més baixes i els que resideixen en àrees metropolitanes.\nSegons l'informe, el problema principal radica en el “notable augment acumulat dels preus dels lloguers, que respon a un increment de la demanda d'habitatge en lloguer, especialment entre els joves, que no ha pogut ser absorbit per l'oferta”. “Els controls de preus no atallen la principal causa subjacent al problema, que és la insuficiència de l'oferta per a satisfer la demanda, i, de fet, podrien generar una contracció addicional de l'oferta en les àrees regulades, així com un increment a mig termini dels preus fora d'aquestes àrees”, apunta l'informe.\nL'estudi repassa les experiències internacionals i posa en relleu que els controls sobre les rendes per als inquilins en determinades zones de grans ciutats pot generar “efectes adversos potencialment significatius, especialment quan aquest tipus de mesures es mantenen durant períodes prolongats”. Ressenya que encara que a curt termini aquesta mesura pot moderar el preu del lloguer de la zona intervinguda, al mateix temps, “pot causar augments” per als inquilins en altres zones no regulades.\nPer a fer front a aquesta problemàtica, el Banc d'Espanya considera que “la intervenció pública en el mercat del lloguer pot contribuir a alleujar aquests problemes”. Encara que suposa una “mesura costosa per a les arques públiques” i “requereix un disseny eficient”, la intervenció pública en el mercat del lloguer ataca directament el problema en oferir pisos a preus raonables i assequibles.\nAltres polítiques a considerar podrien ser la “combinació d'estímuls al sector privat perquè faciliti un increment progressiu i sostingut de l'oferta i de provisió pública d'habitatge de lloguer” i les “centrades a detectar i recalibrar aquells components de la regulació urbanística i de l'ús del sòl que dificulten la disponibilitat d'habitatges en àrees tensionades”.


Ferran (Tarragona) - Viquipèdia, l'enciclopèdia lliure\nVista de Ferran i el seu castell\n41° 08′ 44″ N, 1° 21′ 30″ E / 41.14557°N,1.35846°E / 41.14557; 1.35846Coord.: 41° 08′ 44″ N, 1° 21′ 30″ E / 41.14557°N,1.35846°E / 41.14557; 1.35846\nFerran és un poble que pertany al municipi de Tarragona. És el darrer poble que hi ha a l'est del terme municipal, just abans d'arribar a Altafulla. Hi ha el Castell de Ferran. La línia 12 de l'EMT Tarragona arriba fins allà. El nom del poble ve del nom propi d'home germànic Fredenand (llatinitzat Ferdinandus o Fernandus).\nTradicionalment, formava part del municipi de Tamarit de Mar, conjuntament amb Tamarit i Monnars, fins que el municipi fou agregat al de Tarragona el 1956. L’església parroquial és dedicada a sant Josep. Pertangué a la mitra de Tarragona. Damunt una antiga torre de defensa es va bastir modernament un edifici en forma de castell senyorial.\nA Wikimedia Commons hi ha contingut multimèdia relatiu a: Ferran\n↑ «Ferran a l'Onomasticon Cataloniae de Joan Coromines».\n↑ «Ferran (Tarragona)». L'Enciclopèdia.cat. Barcelona: Grup Enciclopèdia Catalana.\nObtingut de «https://ca.wikipedia.org/w/index.php?title=Ferran_(Tarragona)&oldid=27431113»\nLa pàgina va ser modificada per darrera vegada el 10 juny 2021 a les 09:13.


Lluminosos Fletxa i C�rceres per Magraner, Josep Pascual (lpc3.com)\nLluminosos Fletxa i C�rceres per Magraner\nJosep Pascual 05-11-2012\nBatailla en spagnol. Ensaladas de Fletxa i Càrceres\nCapella de Ministrers; Carles Magraner, dir.\nUna ensalada, és a dir, una amanida, és un plat on s'hi barregen productes de l'hort de vegades ben diversos amanits - heus aquí el seu origen - generalment amb oli, sal i vinagre. S'hi afegeixen de vegades fruites fresques i seques, formatges i viandes diverses, i la condimentació pot anar molt més enllà de l'oli, la sal i el vinagre i així ens trobem amb vinagretes i salses de tots colors, olors i gustos, com els celebrats romescos i xatons per esmentar dos exemples tan propers com genials, veritables obres mestres de la gastronomia. Al cap i a la fi, els límits de l'amanida només els limita la imaginació, el seny i el bon gust.\nPer als compositors hispànics del segle XVI, una ensalada musical era quelcom semblant a una amanida: hi cabia tota la música, ja fos profana o sacra, popular o culta, èpica, lírica o grotesca. I fins i tot s'empraven idiomes diferents pel què fa al text. Ben segur que algun cop es degueren representar escènicament i esdevingueren molt populars. Una d'elles, La justa, obra mestra d'aquest peculiaríssim gènere - si és que així el podem anomenar ja que d'esquema formal establert no n'hi ha cap perquè puguem considerar-la forma - deguda al gran Mateu Fletxa - el vell, és clar - és la composició amb què s'inicia el programa i la que explica el títol d'aquesta edició. I és que La justa va ser publicada a Lió el 1554 per Jacques Moderne com a Batailla en spagnol i aquest és el títol que Magraner i la seva fantàstica Capella de Ministrers han triat per al seu nou disc, acompanyat d'un interessant llibre - que conté articles del mateix Magraner, de la musicòloga Maricarmen Gómez i del famós cuiner Ferran Adrià - i de l'enregistrament amb imatges - un DVD doncs - amb aquest repertori realitzat el 20 de desembre de 2011 a l'Església del Patriarca de València, i encara un videoclip amb la pavana i la gallarda de La trulla de Bartomeu Càrceres, que amb Fletxa és el protagonista d'aquesta edició amb dues ensalades de cadascun d'ells.\nEl quartet de solistes vocals és tot un luxe: Pilar Esteban, José Hernández Pastor, Lambert Climent i Jordi Ricart, figures destacades de l'historicisme des de fa ja uns quants anys i que es troben del tot implicats amb l'estil i el caràcter, sempre personal i sempre atractiu, sovint sorprenent però en tot moment per a prendre-se'l seriosament, que Magraner imprimeix a unes interpretacions que van més enllà i que esdevenen veritables recreacions. Rigor i vitalitat, musicologia i musicalitat, s'agermanen en aquesta joia discogràfica que mereix molta atenció i que farà - sense cap dubte - passar molt bones estones a qui l'escolti.


La volta al món en vuitanta llibres: El secret del bandoler\nL'Andreu sent una conversa que no ha de sentir i s'assabenta que el seu pare no va morir d'accident, sinó assassinat. Ple de ràbia, se'n va de casa per venjar la mort del pare. Cercant pistes per localitzar l'assassí, coneix personatges de tota mena, s'enamora bojament, està a punt de deixar-hi la pell i va descobrint qui era realment el seu pare. Al capdavall, ell mateix serà un altre...\nins moianès 1 d’abril de 2016 a les 10:35\nEn Joan després de descobrir la mort del seu pare va a buscar a l'assasí però s'endurà una gran sorpresa després de saber una cosa que capgirarà l'història.\nOpinió personal:Aquest llibre m'ha encantat, per mi no té defectes ja que m'ha agradat la temàtica i tot m'ha passat ràpid. Aquest llibre li recomano a la gent que li agradin les sorpreses i els llibres d'aventures.\nLovejeet Kaur 9 de maig de 2016 a les 16:25\nEl secret bandoler\nResum: Es tracta d'un noi que es diu Andreu. Un dia se sent una conversa que no ha de sentir i s'assabenta de que el seu pare no va morir per un llam sinó per assinat. I després s'en va a casa per venjar la mort del seu pare. Buscant les pistes per localitzar l'assasí. I s'enamora bojament i després va descobrint qui era realment el seu pare...\nOpinió: m'agrada molt aquest llibre, perqué és una novel·la realista. I el llibre és de aventures, hi han moments tristos, bonics, etc...


venda de villa a Platja d´Aro, Urb Mas Nou Id:0104393\nVenda de villa a Platja d´Aro, Urb Mas Nou\nVilla en venda a carrer calle Mas Nou, 102-103\n5.300.000 €\t(impostos i despeses no incloses)\nVilla , amb 600 m² construïts, 2500 m² metres de parcel·la, 5 dormitoris, 5 banys, 3 garatge/s, bon estat, 6 armaris, 2 terrasses, cuina equipada, traster, ascensor, moblat, entre 15 i 20 anys, , piscina privada, 2 plantes de l'edifici, calefaccio individual, combustible gasoil, aire condicionat fred / calor, aigua calenta individual, energia aigua gasoil, alta subministraments realitzada, terra de marbre, alarma, seguretat\nVilla en urb. Mas Nou, amb vista sobre el mar, vista panoràmica. El luxe de la casa amb vistes al mar fantàstiques. 5 habitacions ( amb bany propi). Un dels dormitoris té la seva pròpia cuina de l´entrada. Disposa de sauna rus. Una gran sala d´estar amb llar de foc i a la paret de l´aquari. La terrassa és gran de totes les parts de la casa. Zona de barbacoa professional amb zona chilaut. Jardin japones. Gran piscina amb filtració, la sal.\nVisites a aquest immoble: 2392\nPrem aquí per comentar-nos qualsevol dubte via whatsapp23:54


i batalla del Jarama | enciclopèdia.cat\nOperació bèl·lica de la guerra civil de 1936-39 (6-7 de febrer de 1937) en l’episodi de la lluita per la possessió de Madrid, en què les forces de Franco intentaren endebades de desbordar la defensa de Madrid pel sud.\nFou una de les més aspres de la guerra, amb caràcter de batalla de desgast i amb moltes baixes. L’epicentre de la lluita fou el vèrtex dit El Pingarrón, a l’est del riu. Els guanys territorials de les forces de Franco no comportaren cap amenaça greu contra les comunicacions de Madrid amb València. Probablement aquests combats assenyalen el moment òptim de l’Exèrcit Popular, per l’equilibri entre l’organització i l’esperit ofensiu.


Besalú clourà el febrer amb quatre apostes culturals\nBesalú, Vila Comtal - 13/02/2018 - 18:02\nLa vila comtal organitzarà tallers d'escriptura, projeccions cinematogràfiques o la 23a edició dels premis literaris Ramon Vidal\nImagen 1 de 1 - Pirata Octavi\nLa vila comtal de Besalú clourà el mes de febrer apostant fort per la cultura a través de quatre activitats que uniran els besaluencs amb la literatura o el cinema. La primera d'aquestes propostes arribarà el dijous 22 de febrer, quan el Bressol d'Emprenedoria de Besalú impulsarà el segon taller d'escriptura "La novel·la històrica, claus per interpretar-la", a càrrec de l'escriptor i periodista, Martí Gironell. L'activitat, que ja es va fer el passat dia 8 de febrer, s'iniciarà a partir de dos quarts de vuit del vespre i s'acabarà a dos quarts de deu de la nit.\nSense deixar de banda l'àmbit literari, Besalú acollirà l'endemà, el divendres 23 de febrer, la presentació del llibre "El Pirata Octavi desembarca a Besalú", un acte que es realitzarà a la Sala d'Actes de l'Ajuntament i que servirà per donar a conèixer, en primícia, el segon llibre del famós pirata. La presentació es farà a les set de la tarda i servirà perquè el famós pirata es pugui retrobar amb els seus amics de nou Repte, l'Enric Guardiola i en Sergi Cicujano.\nI dels llibres al setè art. Dissabte, el Teatre Cal Tronc esdevindrà una de les parades del Cicle Gaudí de Cinema amb la projecció del film "La Llamada". En aquesta ocasió, l'activitat es farà al vespre, a dos quarts de deu.\nFinalment, el diumenge, dia 23 de febrer, el municipi garrotxí celebrarà la cloenda i el lliurament del certamen literari Ramon Vidal, que enguany arriben a la seva 23 edició. El concurs, organitzat per l'Associació Cultural Tallaferro, abaixarà el teló a les sis de la tarda a Cal Tronc.


Tendencias | Món Empresarial\n9 de juny de 2022 0\nA la cimera del Clima de 2022, la COP27, celebrada a Xarm al-Xeikh, Egipte, es va declarar formalment el final de l’era del carbó. No havia estat possible aconseguir-ho en la de l’any anterior a Glasgow per les pressions de l’Índia i els tripijocs de Rússia i la Xina. Des de la COP28 a la COP36, que s’acaba de celebrar ara, al 2030, s’han encadenat una sèrie de passos definitius a la UE i a tot el món per reduir substancialment la producció de les energies fòssils. Alhora, s’han complert amb escreix els objectius plantejats per augmentar l’ús de les energies renovables que les substitueixen. Hi ha hagut diners i s’han fet servir correctament. D’aquesta manera, es comença a tancar un parèntesi de fort desequilibri energètic, forjat durant els darrers dos-cents anys des de la Revolució Industrial.\nHem interromput un parell de mesos la tertúlia. Coses d’agenda. Encara que avui hi participarà menys gent del que és habitual, he preferit convocar-la sense dilació. L’oportunitat és que aquesta setmana hi he convidat un col·lega especial. Va ser el rector europeu més jove que va signar la Magna Charta Universitatum, a Bolonya, Itàlia, el 1988 i que, posteriorment, estamparia la seva signatura com a ministre del seu país a la Declaració de Bolonya el 1999. Trenta anys després de la signatura d’aquesta declaració, sembla un bon moment per comentar amb uns quants amics sobre el compliment dels objectius d’aquest procés de reforma dels sistemes d’educació superior dels països europeus. Ens hi acompanyen les dues tertulianes habituals, els dos doctorands —aquesta vegada, en Educació Superior—, un parell de professors nord-americans i un altre de xinès. Nou, en total; no es tracta d’un nombre bíblic, però un dels seus significats l’associa amb la saviesa i la brillantor.\nL’any 2020 es calculava que arreu del món hi havia unes 500 empreses unicorn, 100.000 corporacions transnacionals, a les quals cal afegir un milió de filials, i 400.000 start-up. Però les unicorn, les multinacionals i les start-up no aportaven més del 20% del PIB mundial. El 80% restant el cobrien les pimes, que ocupaven més del 65% de la població treballadora mundial. Deu anys després, l’any 2030, s’ha doblat el nombre d’empreses unicorn i de multinacionals, les start-up ho poblen tot fins a decuplicar-se, però les pimes segueixen representant una proporció semblant del PIB i de la població ocupada\n30 de juny de 2021 0\nVista des de l’actualitat, som al mes de març del 2030, l’última dècada ha presentat dos grans reptes a la formació. El primer, ha calgut formar, a marxes forçades, a la gent per accedir al 80% dels nous llocs de treball creats. El segon, un dels reptes de l’Agenda 2030, signada el 2015 pels 193 països de tot el món, consistia a assegurar l’accés igualitari d’homes i dones a una formació tècnica, professional, superior i universitària de qualitat. En tots dos casos, s’han vist avenços, però la formació continua quarterada. Les diferències de poder adquisitiu, regió de procedència, religió o cultura i gènere segueixen frenant la majoria dels esforços.\n4 de febrer de 2021 0\nL’any 2020, la Covid-19 es va emportar un milió de morts sobre un total de 28 milions d’afectats. La suma de perjudicats va créixer en els anys següents, tot i que el nombre de morts es va mantenir al voltant d’aquesta tràgica xifra fins el 2025. La vacuna, millor dit,…Més\n14 de novembre de 2019 0\nMolt li va costar a la vella Europa de restaurar les seves estructures ferroviàries, però, finalment, ho està acabant d’aconseguir, gràcies a l’esforç titànic de l’última dècada. El 2020, va entrar en vigor el IV Paquet de liberalització Ferroviària i, ara, en ple 2030, els europeus disposen d’alta velocitat pràcticament a tot el continent, des de Lisboa i Cadis fins Tallin, Oslo i Estocolm. El que el 2020 era considerat com un “mosaic ineficient” de vies i trens sense continuïtat –segons els auditors de la Unió Europea– s’ha convertit en un contínuum que uneix la majoria de les grans capitals europees entre elles a través de l’alta velocitat , i de rodalies, amb la resta del territori.\nMés Articles a Tendencias\nProducció i consum responsables Món Global\n5 de desembre de 2018 El Pla Estratègic d’Innovació Tecnològica Peça clau per avançar en la transformació de Màlaga Món Econòmic\n27 d'abril de 2020 Robots socials tem preparats per conviure-hi? Decàleg d'Experts\n10 de desembre de 2018 Smart City un desafiament només empresarial? En Portada\n20 d'abril de 2016 Convertir el coneixement en riquesa Món Dirigent\n24 de març de 2020 L’enginyeria i el futur de les TIC Àgora\n1 de desembre de 2020 Covid-19: Una impulsora per a la integració dels robots? Innovació


Albert Roca: Récord absolut a la Cursa del Llop\nRécord absolut a la Cursa del Llop\nDesprés de mesos de preparació direcció al raid Expedition Idaho http://www.expeditionidahorace.com/ , aquest cap de setmana tocava un dels objectius intermitjos per veure que tal assimilavem els entrenaments i la veritat és que la valoració només pot ser boníssima.\nLa Cursa del Llop és una prestigiosa cursa multidisplinar de dos dies de durada que te lloc a les terres de l'Ebre. El premi perseguit pels seus participants és la preciada plàtera del llop de nou-cents grams de bronze banyada amb plata només accessible a aquells que completen totes les probes del cap de setmana en el temps previst. Però els aspirants a llops, a més, comparteixen terreny de joc amb especialistes en cadascuna de les probes, ja sigui perquè fan tan sols una de les modalitats o formen part d'un equip de relleus.\nTot començava a Tortosa amb una marxa cicloturista. Cent vuitanta quilòmetres entre els Ports i el Delta que miravem de passar ràpidament i sense massa desgast per afrontar la resta del dia. Al final 5h28' i sisè de la general amb 1700m de desnivell. I comença l'estrés. Una hora per prendre una refrescant dutxa d'aigua freda, menjar una mica, beure molt, ficar-se la roba de Rondo-Team i a còrrer. Recordava una etapa especialment dura de l'any anterior, així doncs vaig sortir amb molt de seny, xino xano, deixant marxar al primer grup. Però aviat vaig entrar en cursa i vaig començar a apretar. Vaig posar el pilot automàtic, el pulsòmetre clavat a 160ppm i llavors vaig poder anar avançant gent. Tant és així que al punt més alt m'anunciaven que ocupava la cinquena posició! Després d'una dura baixada i un llarg troç de pla asfaltat, amb la visita d'alguna lleu rampa als ísquios, vaig arribava a l'Ampolla havent perdut només un parell de posicions i amb una crono de 3h02' en els 32km de cursa de muntanya amb més de 800m d'ascens. Un bany al mar, deu minuts prenent el sol, entrepar de pernil, roba seca, xaleco, pala i a tornar-hi! Sense adonar-me'n estava sobre el flamant Surf-Ski Epic que el piragüisme del Club Natació de Banyoles m'havia facilitat. La sortida va ser ràpida, no vaig poder aguantar l'onada del primer, però al final vaig poder palejar a bon ritme i completar l'última secció del dia de 16km en kayak de mar en segona posició amb un temps de 1h32'. I el millor premi, l'arribada a la platja de riumar il·luminada per una màgica posta de sol.\nRecollir el material i sopar de germanor amb tota la manada de llops, per compartir l'experiència del primer dia, i mentalitzar-nos per la segona etapa, era el que ens quedava abans de ficar-nos al llit per dormir cinc horetes i començar ben d'hora el diumenge.\nI tal dit tal fet, a les sis del matí, completament tapats per evitar l'atac dels mosquits, ens disposavem a remontar "lo riu" desde Deltebre a Tortosa, total 24km que es van poder completar en 2h38' i en tercera posició. Va ser una secció bonica, però amb uns petits problemes tècnics que em varen fer perdre uns quants minuts, vaig haver de parar fins a sis vegades per treure algues enredades al timò de profunditat, però en fi... coses que passen. Entre tant ja haviem arribat a la secció estrella de la cursa, l'espectacular pujada al Caro. Com va dir l'Enric (organitzador de la Cursa del Llop), és una mitja marató com qualsevol altre... però puja! I sí, sí, puja tant com 1100m per una revirada carretera asfaltada. Aquesta part del trofeu, és la més professional amb presència de grans atletes com Agustí Roc, amb unes cronos de vèrtic. Per mi d'entrada l'objectiu era sobreviure fins al km 10, llavors al trobar-me en carrera, vaig pujar el ritme però sempre amb el cap a l'última prova, la volta als ports amb BTT. Al cap de 2h17' ja estava a dalt, i al cap de dos minuts ja estava vestit de ciclista, per rubricar el cap de setmana.\nI així, després de més de quinze hores acumulades d'activitat intensa, em tocava competir en el meu medi natural, la bicicleta de muntanya. En donar el tret de sortida vaig intentar aguantar al grup del davant, però aviat vaig veure que no tenia tanta força a les cames. M'ho vaig replantejar i vaig baixar a un ritme que em fòs cómode i esperar a veure si més endevant podia apretar un xic més. I al cap de dues hores, en entrar a un corriol tècnic, entre pla i baixada, vaig començar a moure les cames amb facilitat i la progressió va ser sorprenent fins i tot per mi. Vaig remontar fins a vint posicions, i a quatre hores del final de la proba, però ja sabia que aguantaria el ritme. Va ser una sensació brutal, i a més pensant... com pot ser el cos humà capaç de donar aquest rendiment amb tot aquest tute? Però buenu, senzillament vaig acabar disfrutant molt, posant-me dret i apretant a tope les pujades, rodant al màxim amb pla i finalment sentenciant la proba entrant a meta amb un temps total de 21h10', el millor registre de la proba completa fins al moment, en dinou edicions, i tot i que encara estan lluny de les vint que volia intentar baixar... crec que a vegades ens marquem objectius sense saber si els podem assumir, però que en l'intent de la seva consecució donem el millor de nosaltres mateixos.\nAixí doncs així acabo, un increible cap de setmana disfrutant de les Terres de l'Ebre, de la seva agradable gent, l'espectacular organització, els nombrossos companys que ens hem recolzat i la increïble afició que ha animat al màxim als llops, i content d'haver pogut aconseguir la plàtera un any més.\nTota la informació a www.cursadelllop.com\nEnviat per Albert a 3:29\nj o a n f t 12 de julio de 2011, 7:13\nEnhorabona albert!!! Ets una màquina!\nximo 3 de agosto de 2011, 11:50\nximo 3 de agosto de 2011, 11:53\nM'havia equivocat en l'enllaç.\nAda Xinxó 7 de septiembre de 2011, 6:49\nEm trec el barret! felicitats, quin crono!!\nLa Cursa del Llop a Temps d'Aventura\nTot a punt per "La Cursa del Llop"


Hivern Templer | TURÓ DE GARDENY | #FemBarriFemTuró\n15 de diciembre de 2015 administrador\tDeja un comentario\nEl Castell Templer ofereix visites guiades per aquest hivern\n“La poderosa Comanda de Gardeny” i “Templer per un dia ” són les activitats proposades per Turisme de Lleida que ja s’han posat en marxa aquests dies festius.\nTurisme de Lleida ha organitzat per aquest hivern una sèrie d’activitats que es faran els diumenges de desembre i de gener per dinamitzar i donar a conèixer d’una forma diferent i participativa la història del Castell dels Templers. “La poderosa Comanda de Gardeny” i “Templer per un dia” són les propostes que també s’han ofert aquests dies festius i que s’obren tant als lleidatans com als visitants.\nLa Poderosa Comanda Templera de Gardeny s’ha fet aquest diumenge i es repetirà el dimarts, dia 8, així com el 20 de desembre i els dies 3, 17 i 31 de gener. Es tracta d’una visita històrica per les estances i els passadissos del castell, al fil de l’activitat monacal i econòmica dels poderosos templers de Gardeny.\nTempler per un dia també és una visita dinamitzada i participativa que s’ha previst per a un públic més familiar. Es farà demà dilluns i els dies 13 i 27 de desembre i 10 i 24 de gener. L’activitat permet al visitant sentir-se com un templer del segle XIII i conèixer com s’organitzava la Comanda Templera de Gardeny i com era el dia a dia d’aquesta comunitat.\nS’ha de recordar que les persones que visitin el Castell poden gaudir de l’exposició inaugurada a l’estiu, realitzada pels Amics de la Foto de Lleida. Són 65 imatges d’una vintena de fotògrafs que van captar diferents espais i detalls del conjunt monumental de Gardeny.\nPer a més informació de les visites guiades: Turisme de Lleida (carrer Major 31 – tel.973-700319).\nEntrada anteriorTuró de Gardeny reclama millores en un carrerEntrada siguienteEntrevista al President de l’Associació Cadena Ser.


Nules, 2025 - El Periódico Mediterráneo\nAny 2025, Nules. La població ha augmentat rabiosament gràcies als emigrants africans i refugiats de la Rússia de Putin. Hi ha deu mesquites i esglésies ortodoxes des d´on imams i capellans clamen contra l´escassa col laboració dels nuleros de tota la vida a implicar-se en la nova realitat social del poble ara esdevinguda cosmopolita ciutat i encaboriats amb el perill estranger. Els Mercadona han augmentat de forma proporcional amb una brillant campanya promocional de marques blanques per a emigrants.\nEls jutjats, però, segueixen amb la mateixa actitud. Ço és: allà no vol anar ni déu i per això ja han fugit d´ells 135 jutgesses i un nombre indeterminat de fiscals. Lloc indòmit on hi haja, està prevista la compareixença el dia 25 de juliol, divendres, de Carlos Fabra, un ancià que domina la província, per un antic assumpte de fitosanitaris, un rotllo amb Hisenda a més d´altres assumptes pendents des de fa 23 anys.\nL´expedient ha començat de nou com a conseqüència de l´incendi que va destruir la documentació del tal Fabra fa uns mesos i ha obligat l´enèsima titular a convocar-lo per a un nou interrogatori. La nouvinguda jutgessa -amb les maletes preparades i al cotxe-, comença amb el rotllo d´Hisenda: per què no va declarar 600.000 euros a Hisenda? Fabra contesta: perquè no em va passar pels ous... És veritat que acaçava ministres per a fer garrames? Silenci i ronquits. Els silencis i els ronquits són la resposta a totes les preguntes de la imminent dimissionaria només interromputs quan un dels centenars d´assessors que miren per Fabra el desperta comunicant-li que la jutgessa ja ha volat.


Pasta d'Espelta Eco - Hort del Silenci\nEspirals d’Espelta i verdures\nEl cereal d’espelta d’origen mesopotàmic, es conrea a Europa fins a la introducció de l’agricultura extensiva. L’espelta ha mantingut moltes de les seves característiques originals, les quals li proporcionen un alt perfil nutricional que junt amb el tomàquet i espinacs ofereixen un sabor característic i una fàcil digestió.\nFarina d’espelta, espinacs, tomàquet i agua. Procedeix de cultiu ecològic. Producte sense conservants.\nCartró Alimentari 250 g\nMacarrons Integrals d'Espelta ECO\nMacarrons Espelta Blanca ECO\nSpaghetti Integrals d'Espelta ECO\nSpaghetti Espelta blanca ECO\nTallarina Espelta Blanca Eco\nFideus Integrals d'Espelta ECO


Enquadraments així que va pagar les traduccions no són tretes [Arxiu] - vBulletin Empresa Translator (vBET) - la traducció automàtica i traducció manual de suport\nvBulletin Empresa Translator (vBET) - traducció automàtica i traducció manual de suport > VBET 4.x Plugin / Mod > vBET4 Discussions generals > Enquadraments així que va pagar les traduccions no són tretes\nVeure la Versió Completa: Enquadraments així que va pagar les traduccions no són tretes\nNo sóc 100% segur les meves traduccions de Google pagades cares no estan sent tretes de la base de dades cache. Evidentment no vull frases que han estat traduït a mai ser tret en aquest punt de llavors ençà són bastant costosos.\nTanmateix, sembla que les traduccions mai són 'acabat' malgrat únic tenint 6 llengües van habilitar. Cada dia Google tradueix 500,000 caràcters (la quota que poso) mentre a no gastar més de 10$ (USD) un dia.\nÉs allà un posant que falto en algun lloc que està causant traduccions per ser temps múltiples traduïts? Pot gaire millores ser fet al sistema mentre per reduir el número de traduccions que són requerides a correctament traduir? Per exemple, si una frase està sent traduïda dins un correu, i que la frase mateixa existeix en un altre correu, és que ser de frase mateixa enviat a Google dues vegades?\nÉs fins a la vostra configuració fa el cache és netejat o no. Senzillament pots impossibilitar netejant cache funcionalitat per posar Admin CP -> vBET Cache -> Base de dades Cache Temps per Viure (TTL) a 0. O en lloc mateix Cache netejant estratègia a Impossibilitat. També si us plau marca segur que la vostra base de dades és damunt (base de dades d'Ús cache). Si us plau nota que per default base de dades cache és damunt i netejant és fora.\nSi el vostre cache seria netejat et seria capaç també veure logs aproximadament ell dins Admin CP -> va Planificar Tasques -> Tasca Planificada Log.\nSi us plau nota que tot contingut que no és traduït encara ha d'emplenar el cache. Pots gastar menys per un dia, no és problema, just cache emplenarà més lent.\nTambé suggereixo per configurar traduccions d'Apertium - quins són lliures. No tots parells de llengua són donats suport però per aquells quins són Apertium serà escollit abans que Google per fer la traducció. Servidor d'Apertium no és sempre reachable, però vBET pot manejar allò - senzillament sempre provem primera opció més barata i si no és disponible llavors interruptor a després un.\nI que és per què també suggereixo per configurar traducció de Microsoft - hi ha també traduccions lliures amb 2 caràcters de milions per límit de mes. No és molt però també faci els vostres costos més lents - altre assenyat et Google pagat per aquells 2 caràcters de milions :) I aquí també Microsoft serà escollit primer si disponible. Així que Apertium, llavors Microsoft, llavors Google - això és default ordre per traduccions si tots els proveïdors són configurats. Pots canviar aquest ordre si vols dins arxius de configuració, però no és recomanat.\nSi has més qüestiona si us plau només preguntar.\nGràcies - Jo només descarregat la versió més tardana i aconseguia les coses de Microsoft noves que treballen. Malauradament puc utilitzar 2 milions de caràcters dins aproximadament (edita) 30 min. Yikes!\nTambé, I he estat traduint al voltant de 500K caràcters al dia a través de Google durant gairebé un any ara. Que ha costat un munt de diners, per desgràcia.\nuau, t'és seriosament?\n365 dies x 10$ (500k caràcters perday) = 3,650$\nt'Hauria de tenir fòrum molt gran que va guanyar més de 3,650$/any, i molt molt correu a traduït\nO fòrum de medi i el vbet cache no està posant correcte, control el meu fil massa http://www.vbenterprisetranslator.com/forum/troubleshooting/3139-que-marca-base de dades-cache-mai-eliminat-netejat-tan-no-necessitat-traduït-un altre cop.html , sempre còpia de seguretat de marca i fer amb risc propi, aclama\nEls costos són dependents damunt Google i Microsoft, però pots reduir la quantitat del text enviat per traducció.\nPer reduir les seves despeses van pagar les traduccions si us plau veuen aquí (http://www.vbenterprisetranslator.com/forum/vbet4-troubleshooting/413-faq-2.html#Correu10411).\nLa versió més tardana vBET tenir una opció nova que redueix el cost de traducció: no tradueix número. Trobaràs aquesta opció en AdminCP -> vBET -> Opcions de Traducció.\nTambé marca segur tens conjunt bo cache net.


Ara cuina: Pastissets de pinya\nNo hi ha com una pinya caramel·litzada... i si a més està acompanyada d'una bona massa de bescuit, ja tenim un pastisset deliciós. Acompanyat amb una mica de nata o bé gelat, podeu emprar-los per unes postres d'allò més lluïdes. Si no, sempre són benvinguts per esmorzar o berenar. Us ho deixo a la vostra elecció.\nIngredients (12 pastissets):\nPer la pinya:\n50 g de mantega fosa\nPinya en almívar (3 rodanxes grosses)\n150 g de mantega a temperatura ambient\n50 g de sucre blanc\n50 g de sucre morè\nComenceu preparant els motlles, també ho podeu fer en un motlle gros. Foneu mantega i pinteu molt bé els motlles. Quan els tingueu ben impregnats de mantega, escampeu per sobre i pels voltants el sucre morè, poseu-n'hi abundantment per tal que després es caramel·litzin molt bé els pastissets.\nAra talleu trossets de pinya i poseu-los al fons dels motlles, sobre el sucre morè que heu escampat.\nPreescalfeu el forn a 180° i comenceu a preparar el bescuit. Agafeu la mantega a temperatura ambient i barregeu-la amb el sucre morè i el blanc. Ho podeu fer a mà en un bol o bé fer-ho en un robot amb la pala en forma de K/Y.\nQuan veieu que els sucres s'han integrat bé a la mantega, aneu incorporant els ous d'un en un entre un ou i un altre, barregeu fins que s'hagi integrat. Afegiu la farina i el llevat tamisat. Remeneu i quan tingueu una massa homogènia, repartiu la massa sobre els vostres motlles. La quantitat és per 12 motlles tipus cupcake.\nCoeu al forn uns 20 minuts, calor a dalt i a baix. Quan estiguin cuits (assegureu-vos amb un escuradents), enretireu-los del forn i encara en calent, traieu-los dels motlles.\nSi us espereu a desemmotllar-los, es refredarà el caramel i us serà molt difícil enretirar-los. Els podeu servir acompanyats d'una mica de nata batuda o de gelat de vainilla.\nPublicat per Ara cuina a 12:00\nEtiquetes de comentaris: Conserves, Dolços, Festiu, Fruites, Pastissos, Postres


El Govern situa Joan Gual de Torrella al capdavant de l'Autoritat Portuària\nL'expresident de la Cambra de Comerç dirigirà l'ens que controla els principals ports de Balears\n2 min. Palma 16/07/2015 21:06\n260x366 Gual de Torrella fou president de la Cambra de Comerç fins al 2013. / ISAAC BUJ Gual de Torrella fou president de la Cambra de Comerç fins al 2013. / ISAAC BUJ\nEl Govern té previst nomenar Joan Gual de Torrella com a president de l'Autoritat Portuària de Balears. Gual de Torrella (Palma, 1956) és llicenciat en Empresarials i ha gestionat una empresa dedicada a la restauració, però si es va donar a conèixer per un fet és per haver presidit des de 2006 fins al 2013 la Cambra de Comerç de Mallorca.\nAra passarà a ser el màxim responsable de l'Autoritat Portuària de les Illes Balears, un ens amb personalitat jurídica i patrimoni propi, que és independent de l'Estat i que té plena capacitat per obrar, tot i que aquests ens estan agrupats al voltant d'un òrgan que depèn del Ministeri de Foment, Ports de l'Estat. A les Illes gestiona els cinc ports considerats d'interès general: Palma, Alcúdia, Maó, Eivissa i la Savina.\nGual de Torrella substituirà en aquest càrrec, nomenat a proposta del Govern balear, Alberto Pons, i presidirà un consell d'administració integrat per 18 vocals: quatre dels quals representen l'administració de l'Estat; quatre el Govern, un cada consell insular, un altre l'Ajuntament de Palma, un les cambres de Comerç, un la CAEB, un l'Associació Provincial d'Empreses d'Activitats Marítimes (APEAM), un el sindicat UGT i una secretària de l'Autoritat Portuària.\nL'expresident de la Cambra de Comerç de Mallorca ha ocupat nombrosos càrrecs en diverses associacions empresarials, entre elles Foment del Turisme. L'any 2013, just després d'abandonar la presidència de la Cambra, la seva empresa, Norbada, va presentar concurs voluntari de creditors.


Inseparables,les - Librería De Cuento\nComença el curs escolar i Sylvie, de nou anys, coneix una nova companya de classe. L'amistat sorgeix a primera vista, i és que a ulls de Sylvie, Andrée és una noia agosarada, alegre, llesta i molt segura d'ella mateixa. Som al París de finals de la dècada de 1910 i totes dues provenen de famílies convencionals, catòliques i conservadores. Al llarg dels anys d'aprenentatge compartiran reflexions, confidències i aspiracions vitals i intel·lectuals. Andrée es convertirà per a Sylvie en la seva relació més important. Un autèntic esdeveniment mundial: una novel·la inèdita de Simone de Beauvoir basada en l'amistat entre l'autora i Zaza Lacoin, la seva inseparable amiga entre els nou i els vint-i-un anys. Inequívocament autobiogràfica, Beauvoir va escriure la novel·la el 1954, cinc anys després que _El segon sexe_ la convertís en una referència mundial per al feminisme. «Un llibre inesperat [...] que desconcerta i fascina immediatament.» _El País _«Els lectors de Beauvoir hem esperat aquesta novel·la durant dècades.» - _La Silla Rota _«Passats cinquanta anys continua sent emocionant llegir-la i sentir-la a prop.» - Vivian Gornick «Massa íntima per publicar-la en vida.» - _The Guardian_


La banda vinculada al barri tarragoní participarà en el cartell del festival dedicat a l'exbaixista, el divendres 13 de juliol / L'associació de veïns critica que l'Ajuntament encara no hagi pagat la subvenció anual\nImatge del 'Tributo a Ramiro' que es va fer, el passat 28 d'octubre del 2017, a la Capsa de Música de Tarragona LA CAPSA DE MÚSICA\nDimarts, 10 Juliol 2018 18:54\nEls seguidors del grup de rock urbà de Tarragona Números Rojos tindran una bona ocasió de poder gaudir en directe d'aquesta mítica banda, que va patir la mort del baixista Ramiro Beá, el setembe del 2015. Serà el proper divendres 13 de juliol, a partir de les 20:30h, en el marc de la vuitena edició del festival 'Ramirock', programat a les festes del barri de Parc Riu Clar. L'Associació de Veïns Amics de Parc Riu Clar ha decidit batejar així el festival que organitza cada any per tal de recordar la seva figura.\nEl festival estarà protagonitzat pels grups Quantum Sound, Bill Gómez - que presentarà cançons del seu nou disc-, The Cheap Trick Trio, Números Rojos i Fumetal. El cantant de Números Rojos -i persona molt vinculada al barri-, Teo Díaz, explica que en el concert de divendres oferiran cançons dels tres discos que va publicar el grup i especialment del tercer i últim disc 'Tiempo Muerto', en què va participar Ramiro.\nEls veïns posen diners per salvar el festival i les festes del barri\nL'AV Parc Riu Clar ha criticat que, com altres associacions de veïns, enguany encara no s'hagi cobrat la subvenció de l'Ajuntament que va destinada a cobrir bona part de les festes. Un fet que els ha fet perillar alguns actes -com el mateix festival-, ja que han hagut de negociar terminis amb l'empresa de sonorització, a més de comptar amb la col·laboració desinteressada dels grups participants.\nLa tensió ha arribat fins a tal punt que l'entitat veïnal ha repartit un fulletó entre els veïns i veïnes del barri tot informant-los del problema i fent-los sabedors que "els membres de la Junta estem aportant diners i inclús hem hagut de pagar el llum, l'aigua i l'assegurança del local de la nostra butxaca". Per aquest motiu, han fet una crida "a la col·laboració dels veïns i, per això, posarem una guardiola a la barra de la caseta de les festes".\nLes festes de Parc Riu Clar, amb el lema "El barrio más pequeño con la sonrisa más grande", se celebren del 13 al 15 de juliol, amb activitats, gastronomia i espectacles per a tots els gustos i per a totes les edats.


Entitats i activitats | Web oficial de l'Ajuntament de Gualta\nEntitats del municipi:\nCURS DE IOGA 2013 – 2014\nUn any més l’Ajuntament organitza aquesta activitat a les instal·lacions de la sala polivalent. És ja una activitat consolidada a Gualta, com que és una pràctica molt agraïda, senzilla i de molts beneficis per la salut.\nA poc a poc el Ioga i les tècniques de relaxació es van introduint en diferents àmbits: l’escola, l’empresa, i la salut… i el que abans era una cosa “exòtica” ara s’ha normalitzat i molta gent en tot el món en fa. És molt important en les atrafegades vides que portem, gaudir d’un espai setmanal per a nosaltres mateixes.\nUna sessió de Ioga és un espai per tenir cura del nostre cos: l’estirem, el movem, l’activem, i el tonifiquem, però també aprenem que es relaxi de les seves tensions, millorem la postura corporal i ens donem temps per respirar i sentir. A poc a poc ens anem tornant més flexibles i àgils, però el Ioga no només actua sobre el cos, en ajuda a tenir una ment més calmada i assolir una visió més positiva de la vida.\nAgraeixo a les assistents d’aquest curs 2013-2014 la seva confiança i a l’ajuntament la seva col·laboració, per portar a terme activitats de qualitat al poble. Us animo a tots a provar una sessió, ara ja, fins al curs vinent!\nProfessora de Ioga de l´escola Sadha\nHola gent de Gualta. Com sempre des de fa uns anys llargs els del futbol estem aquí amb tot vosaltres per desitjar-vos una molt bona Festa Major i que gaudiu de tots els actes programats, això és el nostre desig i també assabentar que aquest any el futbol de Gualta, futbolísticament, está d’enhorabona, ja que s’ha aconseguit un meritori 4t lloc en la classificació final. Cosa que feia anys no s’aconseguia. Això vol dir que s’ha fet una gran temporada i que hem tingut uns bons entrenadors i uns nois que hi han posat moltes ganes i molta serietat deixant alguns petits detalls que no venen al cas.\nHem de pensar que un tota la segona volta solament vam perdre un partit, i el que va passar és que no els vàrem poder recompensar en quasi res molts pocs sopars ni cap compensació de cap classe a causa dels problemes econòmics. Hem de pensar que cada vegada és més difícil tirar endavant. Arribant un moment que des de més de 40 anys haurem de plegar per falta de recursos econòmics. Nosaltres farem una temporada més i veurem com es respon, ja que serà una pena perdre el poc que hi ha al poble. és difícil com que Bellcaire i Albons han tornat a fer futbol i són 50 jugadors menys que tenim aquí. En aquestes contrades ells tenen més bones compensacions i camps en millors condicions, però això no vol dir res. Nosaltres sempre fem equip més o menys bo. Hi ha bon ambient i bon “rotllo” entre tots, almenys, fins avui. Així que si voleu gaudir del futbol, veniu al camp i si pot ser col·laboreu amb el club per poc que sigui. Tota ajuda serà benvinguda. Si us plau ajudeu-nos.\nÉs pel nom del poble que tingueu bona festa major i que amb salut ens retroben al camp de futbol durant molt de temps.\nESPERRUCATS DE GUALTA\nGualta és un petit municipi d’aproximadament 350 habitants, situat a la comarca del Baix Empordà. A principis de l’any 2005, uns quants amics decideixen escenificar l’obra de temàtica històrica PERE I, EL COMTE REI. Aquesta iniciativa, des de la seva modèstia, pretenia impulsar la vida social de Gualta, oferint a grans i petits la possibilitat d’una activitat lúdica i cultural que sovint no és a l’abast de pobles d’aquestes característiques. La proposta va tenir el recolzament de l’Ajuntament i, el que és més important, de molta gent del poble i d’altres localitats dels voltants que participaren en la preparació de l’obra. I és per a donar continuïtat a la iniciativa, més enllà del suport de les administracions, que al mateix any 2005 es funda l’ASSOCIACIÓ TEATRAL ELS ESPERRUCATS DE GUALTA


El GAV denuncia la actitut del Museu de Belles Arts\nTema: El GAV denuncia la actitut del Museu de Belles Arts\n12/03/2009, 20:16 #1\nEn Valencia, cap i casal, a 12 de març de 2009\nEl GAV denuncia la actitut del Museu de Belles Arts de Valencia- Centre del Carme\nEl Grup d'Accio Valencianista vol denunciar publicament la vergonyosa actuacio del Museu del Carme davant l'exposicio que actualment dedica a l'arquitecte valencia En Rafael Guastavino. Escomençant per l'imperdonable erro de que dita exposicio no estiga indicada en el directorio de l'entrada i tinguen que ser els visitants quins pregunten per ella. I continuant per la total catalanisacio de tot el montage al voltant de l'obra de Guastavino. Lo que haguera degut ser un mereixcut homenage per a este brillant, i desconegut, arquitecte i ingenier valencia, se convertix, per obra i gracia dels organisadors de l'exposicio, en tot un cumul de desproposits.\nEl titul generic de l'exposicio es el de “L'obra catalana de Guastavino”. Els cartellets informatius estan en perfecte barceloni. I el llibre commemoratiu que se pot adquirir en el propi museu al preu de 15 euros es titula “1885-1962, Registre de l'Obra a Catalunya i America” , Edicio a cura de Salvador Tarragó. Colegi d'Arquitectes de Catalunya”. Encara que ya fa temps que els valencians deurien d'estar curats d'espant davant les continues agressions que des de les nostres administracions publiques se perpetren contra la Cultura Valenciana. Aberracions com esta fan que una volta mes mos revelen contra la sistematica catalanisacio de tot lo nostre.\nEl Museu de Belles Arts de Valencia- Centre del Carmen es de titularitat estatal encara que esta gestionat integrament per la Conselleria de Cultura. Des de el GAV volem animar a tots els valencianistes que puguen a que s'acosten a dit museu, que es troba en el carrer Museo,2, a esquenes del IVAM, i expresen per escrit la seua mes energica protesta davant este nova agressio catalanista auspiciada i finançada des de la Conselleria de Cultura.\n12/03/2009, 21:28 #2\npero si este home és valencià, com va a ser la seua obra catalana?\n12/03/2009, 21:31 #3\nye el museo de bellas artes esta al lado de mi insti no me habia ni enterado y eso que de vez en cuando me doi una vuelta haber si hay pegatas o alguna pintada.... que verguenza dan!\n12/03/2009, 21:45 #4\n12/03/2009, 23:23 #5\nUna pregunteta,¿i el autor no es queixa?.\n12/03/2009, 23:25 #6\nRafael Guastavino, (1842, Valencia [España] – †1908, Baltimore [EE. UU.]),\n12/03/2009, 23:34 #7\njejeje No crec que es queixe molt la veritat\nMolt be per el GAV sempre en la veritat per davant\nNO PLORES PER UNA TERRA QUE LLUITA. LLUITA PER UNA TERRA QUE PLORA.\nGAV - JJGAV\n13/03/2009, 09:53 #9\nEl GAV sempre present per a defedre la cultura valenciana


Dispositiu de mobilitat de la Guàrdia Urbana de Barcelona per l'inici del curs escolar | Guàrdia Urbana de Barcelona | Ajuntament de Barcelona\nDispositiu de mobilitat de la Guàrdia Urbana de Barcelona per l'inici del curs escolar\nSeguretat viària. Com tots els anys, al finalitzar el període principal de les vacances d'estiu, el trànsit i la mobilitat de la ciutat tornen als seus nivells habituals.\nDes del passat 1 de setembre la ciutat està recuperant els nivells de trànsit habituals. Com tots els anys, al finalitzar el període principal de les vacances d’estiu, el trànsit i la mobilitat de la ciutat tornen als seus nivells habituals.\nAixò fa que els conductors s’hagin d’adaptar progressivament a l’increment de la circulació a la ciutat, especialment pel que fa a les vies bàsiques, la zona centre, les àrees d’influència d’obres, les zones d’estacionament reservat i durant les hores punta. La tornada a la normalitat té el seu punt àlgid amb el començament del curs escolar, aquest dilluns 14 de setembre.\nPer tal de garantir una correcta adaptació dels conductors la\nGuàrdia Urbana de Barcelona duu a terme un dispositiu específic dirigit a facilitar la fluïdesa circulatòria, incrementar el compliment i el respecte a les normatives de trànsit i reduir els índexs d’accidentalitat, fent una especial atenció a partir d’avui en els entorns escolars i atenent així de forma adequada el començament del curs. Amb aquest objectiu els agents duen a terme actuacions preventives de vigilància i regulació de la circulació per tal que el trànsit a la ciutat assoleixi i mantingui els nivells adients, pel que fa a la mobilitat i la seguretat viària.\nL’activació d’aquest dispositiu es va produir el passat 1 de setembre i es va desplegant de manera progressiva durant tot aquest mes, adequant el servei establert als increments d’intensitat de trànsit i a l’inici del període lectiu. El dispositiu resta activat a tota la ciutat, especialment a les vies més importants de la xarxa viària bàsica, les vies d’accés, de connectivitat de primer nivell, les rondes i el centre de la capital catalana. A partir d’avui, 14 de setembre, també s’activa i es prioritza el dispositiu a les zones d’influència dels centres escolars.\nDurant aquest període els agents:\nTreballen per evitar i corregir aquelles infraccions i conductes de risc que poden ser causa d’accidentalitat.\nEs prioritzen les accions dirigides a evitar i corregir les infraccions que afecten a la seguretat i mobilitat dels vianants, com no respectar el pas de vianants o circular per la vorera, així com els estacionaments indeguts de motos en voreres, zones de vianants i zones urbanitzades sense voreres.\nS’incrementa la vigilància per evitar i corregir les infraccions comeses per ciclistes que puguin afectar a la seguretat i mobilitat dels vianants, en especial pel que fa a la circulació per les voreres i zones de vianants.\nEs reforça la vigilància als accessos i entorns dels centres escolars amb especial atenció als que estiguin afectats per obres en les seves immediacions.\nS’intensifica la vigilància dirigida a comprovar l’ús dels cinturons de seguretat per part de conductors i acompanyants, tant en els seients de davant com en els de darrera així com dels dispositius de seguretat (dispositius de retenció, etc…) – S’estableixen els serveis adients de vigilància i regulació del trànsit donant cobertura als punts més problemàtics de la xarxa viària i de les rondes, així com als vials afectats per obres que puguin incidir de manera important en la mobilitat del trànsit.\nEs presta especial atenció a la correcta utilització dels carrils multi ús.\nEs controla l’entorn de les zones de parada dels autocars turístics per mantenir la mobilitat general i evitar infraccions.\nA banda, durant aquest dispositiu s’inclouen missatges recordatoris de les normes relacionades amb la seguretat i la fluïdesa del trànsit als panells informatius de la ciutat.


2011 març 09- Sapiens.cat\nArxiu del dimecres, 9/03/2011\nErmessenda, entre Cleòpatra i Isabel la Catòlica\nD’aquí a uns dies s’estrenarà la minisèrie de TV3 sobre Ermessenda de Carcassona, probablement la dona que més poder ha tingut en la nostra història. Filla de Roger I de Carcassona i Adelaida de Melgueil, des del seu casament amb Ramon Borrell, comte de Barcelona, Girona i Osona, de seguida es va veure que no seria una primera dama de les de “fer bonic”. Va participar amb el seu espòs en totes les activitats de govern i, traspassat el comte, va convertir-se en regent tot esperant la majoria d’edat del primogènit, Berenguer Ramon I. No va ser una regència fàcil: d’una banda hi havia la tensió entre els comtes catalans i la noblesa i, de l’altra, el front permanentment obert amb els musulmans. Després de la mort del seu fill, Ermessenda tornaria a ser regent fins que governés el seu nét, Ramon Berenguer I, i seguiria essent influent fins a la seva mort al 1058 a Sant Quirze de Besora.\nErmessenda és una icona en la nostra història de la mateixa manera que Cleòpatra ho és a Egipte, Joana d’Arc a França, Elisabet I a Anglaterra o Isabel la Catòlica a l’Estat espanyol. Mentre la reina d’Egipte no va dubtar a utilitzar els seus encants i les seves habilitats per seduir primer Juli Cèsar i després Marc Antoni i poder mantenir durant unes dècades la independència del seu país, Joana d’Arc va prendre part en la Guerra dels Cent Anys i va comandar amb encert un exèrcit de cinc mil homes contra els anglesos. Mentre en el regnat d’Elisabet I es van posar les bases materials de l’expansió econòmica i de la creació de l’imperi colonial anglès –i de passada es va vèncer l’armada teòricament invencible de Felip II–, Isabel I és qui va fer possible, gràcies al seu suport econòmic, el descobriment d’Amèrica. Que construís el seu poder sobre les despulles de les minories jueva i morisca i que donés carta blanca a la Santa Inquisició, seria la cara més fosca d’un dona tan catòlica com intransigent.


El repte dels 100 cims: Turó del Samon\nJaça del Malpàs-el Morro Negre-Roca de la Senglana-coll del Pou d'en Besa-Turó del Samon-el Sui-plans de Vallfornès-pla d'en Xixa-Puig Drau-pla d'en Xixa-collet de la Ventosa-Jaça del Malpàs\nLloc geogràfic: Parc Natural del Montseny Lloc sortida: Jaça del Mal Pas\nCartografia: Editorial Alpina Mapa: Montseny\nData: 14/11/2013 Distància: 12,7 Km.\nTerreny: Pista, senders i fora camí Orientació*: Fàcil\nTotal** 4 h. 35 min. Caminant** 3 h. 15 min. Parat** 1 h. 20 min.\nMàxima ** 1345 metres Mínima ** 959 metres Acumulat** 687 metres\nTorno a complicar-me la vida, i a tots els que vulguin fer aquesta proposta. Com sempre, trio l'opció més recargolada. El cas és que des de la banda de Cànoves i Vallfornès ja hi ha molta literatura que explica com fer per pujar als cims que pertanyen a aquesta part del Parc Natural del Montseny. Cert és que la vessant sud sembla tenir més encants: El pantà de Vallfornès, el castanyet d'en Cuc, Sant Salvador de Terrades, Sant Elies...Molts punts a visitar, i també molts camins i pistes per triar. També per la Soleia del Castell i ha una bona alternativa per fer el cim. Però el cert és que poques ressenyes expliquen la part més al nord de la població de Montseny. Però allò que va fer plantejar-me un recorregut per aquesta banda va ser el fet de que cap ressenya feia un recorregut unint tots el cims de la carena en una travessia factible per a la majoria d'humans. Sí que surt alguna possibilitat des del pantà, però resulta molt llarga, al menys per a la meva capacitat. ,i resulta que des de Montseny surt una pista, la del Molar, que puja fins a dalt del tot, cosa que facilita fer més curt el recorregut. Lo millor de tot és que jo no vaig inventar res. Sobre el terreny es veu que, tot i passar per camins mig abandonats, algú passa de tant en tant. T'adones perquè quan el camí s'ha perdut, el pas de la gent ha obert alternatives (la gent o el bestiar, que tot pot ser), i fins i tot, quan més perdut creus que ets, apareixen marques de pintura per donar-te ànims. El trànsit, de pujada, es fa per terreny molt abrupte i amb forts pendents, tot i que en aquest trajecte anirem guanyant alçada a poc a poc. La carena és de molt bon fer i no presenta complicacios. Anirem seguint quasi sempre el traçat del PR C-139. El punt més alt del recorregut és el Puig de la Força, cim, podem dir menystingut degut a la poca sensació de cim que dona, des de la part del Pla de la Calma. El descens al cotxe es fa per pista, tot i que segons el mapa, a l'alçada del collet de la Ventosa hi ha un camí que retalla. No ho vaig saber trobar però la veritat és que anava despistat i, poder, ho vaig passar de llarg.\nConsultat el trajecte en el navegador de Google maps, tant si es be de Barcelona, com si es fa des de Girona, el punt de trobada és el kilòmetre 53 de la carretera C53, a la confluència amb la carretera BV5301. Per aquesta última seguim en direcció a Santa Maria de Palautordera i Sant Esteve de Palautordera. Al kilòmetre 12,3 deixem aquesta carretera, quan fa un fort revolt a la dreta, i seguim recte per la pista-carretera asfaltada que es dirigeix al càmping Piscines del Montseny. 250 metres més enllà del càmping la carretera es bifurca. Deixem recte en pujada la que puja en direcció al restaurant Can Besa i seguim per l'esquerra en direcció a el Molar. Aquí la pista es fa de terra. Penso que es puja perfectament en turisme, una mica alt. Al mas del Molar puja el propietari amb un Honda Accord. Suposo que anant a poc a poc s'ha de pujar be, sempre que no es tingui al cotxe en tanta estima com a la dona. En aquest cas millor mirar que porti el cotxe algú altre. També es pot mirar de fer servir la pista que uneix Tagamanent amb el coll Formic. De Tagamanent fins l'ermita hi ha carretera asfaltada i després és de terra de molt bon fer, com va explicar-me el tècnic que vaig trobar a l'antena del Puig Drau. El cas és que del càmping al mas del Molar s'han de fer 5,2 kilòmetres de pista i des d'aquest fins a l'aparcament, 1200 metres més. Just hi ha un lloc per a un cotxe, però la pista és molt ampla i es pot aparcar més a dalt o a baix del punt proposat.\nLes coordenades, tretes de mapa de l'ICC, són les següents:\nETRS89 x=446441,2 y=4623271,5\nHavent carregat tots els estris començarem a caminar per la pista més estreta, que segueix en sentit nord-oest en direcció al sot dels Cireres. Quan creuem el sot, la pista gira en sentit sud-oest i continua planejant per creuer el Morro Negre. La pista canvia de vessant i pren orientació oest. Més endavant trobem que la pista segueix la llera del riu Major però el nostre itinerari deixa la pista i creua el riu per seguir en sentit sud-est, ara per una antiga pista de la que tan sol resta visible un corriol de bon fer i prou clar com per no tenir problemes en seguir-lo, tot i la vegetació que quasi el tapa en la seva totalitat. El camí continua planejant o guanyant alçada molt a poc a poc, en direcció a la Roca de la Seglana. Passat aquest indret hem de parar atenció ja que el sender que hauríem de seguir està perdut totalment entre esbarzers i vegetació. En comptes de seguir el camí del mapa seguirem recte per anar a buscar el sot de la Pica dels Ocels. Quan som, el camí torna a perdre's. La gent, a copia de buscar un enllaç amb el camí, ha anat fent una traça que és la que hem de buscar. Es tracta de seguir uns metres el sot, en direcció ascendent, en sentit nord-oest i fort pendent. Si parem atenció trobarem fàcilment la traça ja que el terreny està força mogut degut a les trepitjades i relliscades dels caminants. Després la traça gira en sentit sud-oest, ja sobre camí clar i fresat. El seguirem sense problemes en tendència sud-est, deixarem un desviament a la dreta que es dirigeix a la carena, a l'alçada del col del Roure Gros, i seguirem en direcció a la font de les Palomeres. Aquí de nou el camí sembla que s'acaba però el cert és que el camí es tapa de nou per la vegetació i la gent que passa pel lloc ha fet una desviació, molt precària encara, però que ja permet voltar el tap. Es tracta de fer un petit desviament cap a l'esquerra, perdent una mica d'alçada per guanyar-la de cop, uns pocs metres més endavant i així tornar al camí correcte. Més endavant gira en sentit sud-est i de cop trobem senyals de pintura groga en forma de cercles, que més endavant es tornen ratlles. Així que seguim els senyals, que ens porten a una fageda. Aquí els senyals es perden, o jo no els vaig saber seguir. El cas és que voltant mirant de trobar més senyals vaig topar-me amb el pou de glaç d'en Besa. Parat en ell vaig trobar el sender que, pendent amunt, em va fer fora de la fageda i va deixar-me en un sender més fressat. Seguint-lo per la dreta, en sentit sud-oest s'acaba a la carena i al traçat del PR C-139. L'objectiu del dia, el Turó del Samon queda a la esquerra de la nostra posició així que s'ha de seguir en sentit sud-est, fins al coll del Pi Novell i est fins al Turó. Al cim fem allò que vulguem i quan hàgim gaudit, hem de tornar a desfer les passes per anar fent carena, ara en sentit contrari, per passar pel cim del Sui Seguim pel PR i passem pel turó del Socarrat i els plans de Vallfornès. En aquest punt hi ha un senyal de coto de caça des del qual intueixo ( al mapa de l'ICC surt dibuixat ) que es pot escurçar camí per anar al Puig Drau però jo vaig preferir seguir pel PR fent el camí “oficial”. A l'alçada del Sitià del Llop s'enllaça amb la pista que és el Meridià Verd. Girem a la dreta i ens dirigim a la Barraca d'en Ramón. No anem ja que la passem de llarg deixant-la a l'esquerra. Així continuem, en sentit nord, i deixem a l'esquerra el PR, que es desvia de la pista i es converteix en sender. Nosaltres seguim per la pista en direcció a la confluència de camins que trobem al col del Poniol. Per l'esquerra ens aniríem al coll Formic, per la dreta ens anem de torna al cotxe. Tan sol queda la pista en pujada que és la que ens portarà a l'últim cim del dia. El Puig Drau i la seva antena. Visitat el lloc s'ha de tornar al coll del Poniol...O no. Es pot fer drecera per baixar directament a la pista. Com es vulgui. Sobre el terreny tan sol vaig ser capaç de trobar un pas, ja quasi al coll, però suposo que gent més avesada trobarà altres passos. Ja a la pista la seguirem en descens. És una pista ampla i solejada així que pot resultar molt monòtona. A l'alçada del collet de la Ventosa haig d'explicar que al mapa d'alpina surt un camí que, després de passar per l'Amorriador termina enllaçant con la pista, molt més abaix. Al mapa de l'ICC no surt aquest camí. Jo, sobre el terreny, no ho vaig trobar. La veritat és que no ho vaig buscar ja que anava una mica despistat pensant en altres coses. El cert és que l'enllaç inferior amb la pista existeix. Si algú vol anar a espiar...Sigui com sigui, al revolt del pla del Bosc ja estava fart de pista així que veient que l'alzinar era net per sota vaig decidir fer drecera i còmodament vaig escurçar camí per arribar al cotxe havent fet menys pista de la pensada.


POLÍTICA - 09/01/2020 16:03 / ACN / Redacció\nVÍDEO URGENT: La Lore de Ciudadanos hiperventila per la tupinada del Supremo contra Junqueras\nLa líder de Cs a Catalunya, Lorena Roldán, ha demanat a ERC que deixi de "manipular i buscar excuses", després que el Suprem hagi rebutjat suspendre de forma cautelar l'acord de la JEC que veta Oriol Junqueras com a eurodiputat. En una roda de premsa al Parlament, Roldán ha afirmat que l'exvicepresident està "condemnat i inhabilitat".\nLa diputada de Cs defensa que la decisió del TJUE de considerar que Junqueras tenia immunitat no invalida pas el judici i la sentència de l'1-O, de manera que el líder d'ERC no pot ser eurodiputat. "I ara ho confirma el Suprem", ha afegit Roldán, que demana als republicans que deixin de buscar "vies" que afavoreixin Junqueras: "Ja n'hi ha prou".\nMinuts després de conèixer-se la decisió, el President Quim Torra, tal com us hem EXPLICAT AQUI, ha esclatat contra España i contra la justícia espanyola amb aquesta piulada. Tot seguit, el President Carles Puigdemont, tal com hem pogut VEURE AQUI, ha actuat de la mateixa manera i també ha posat a lloc el caràcter repressiu i poc democràtic de la justícia espanyola.\nParaules clau: LORE CIUDADANOS TRIBUNAL SUPREMO ORIOL JUNQUERAS


Scala Hanníbalis: • Nova vida, vell misteri\nÉs sabut que són els esdeveniments crucials de les nostres vides els artífexs del nostre creixement interior, del nostre enriquiment. El naixement d’un infant, les crisis existencials, la mort... ens sacseja. És llavors que la vida, viscuda en la seva màxima expressió, ens convida a reflexionar sobre les grans preguntes que ens acompanyen durant tota la nostra existència.\nLa vida està plena de misteris. I el misteri més gran i apassionant és la mateixa vida. És el misteri de la vida, d’existir.\n"D’on venim", "Què fem aquí", "On anem", "La vida, la mort; i després". Són les preguntes fonamentals sobre la vida, sobre la mort. Moltes preguntes, poques respostes. Ja ho va dir Sócrates (470-399 aC) fa més de 2.500 anys: «Jo només sé que no sé res». Són totes elles grans preguntes que la filosofia només pot fer front amb petites respostes. Tillich (1886-1965), eminent teòleg protestant, en deia ‘preguntes últimes’.\nEl mot ‘vida’ prové del llatí ‘vita’. En biologia, la vida esdevé el modus d’existència, i en filosofia, el principi dels fenòmens existencials. En l’escala del temps de la història de la Humanitat una vida humana representa tan sols un instant. No es tracta, però, tant de vida, sinó de qualitat de vida. En paraules d’Aristòtil (384-322 aC), «El destí natural de l’ésser humà no és només viure, sinó viure bé; està programat per a la vida feliç».\nEl poema ‘Itaca’, de Kavafis (1863-1933), ens parla del sentit de la vida, sota la metàfora del viatge, i de la idea de la mort, que precisament pren el nom d’Itaca. Amb el terme de viatge o travessia, Kavafis defineix el camí de la nostra vida. Segons diu, la vida ha de ser llarga ("Has de pregar que el camí sigui llarg"), però també rica de coneixences. L’objectiu final del viatge de la vida és arribar a Itaca ("Has d’arribar-hi; és el teu destí"). Segles abans, el poeta Jorge Manrique (1440-1479) va escriure: «Nuestras vidas son los ríos que van a dar a la mar que es el morir».\nA la filosofia de la vida (Bergson, Nietzsche, Dilthey) es trobaren les bases immediates per al desenvolupament de la filosofia de l’existència (Heidegger, Jaspers, Sartre). L’existencialisme respon a les ‘preguntes últimes’ en funció de la idea que cadascú s’hagi fet sobre l’existència humana. «L’home és aquí, sense raó», sentencià Heidegger (1889-1956). «L’home té un caràcter indubtable, ferm», va manifestar Jaspers (1883-1969).\nEn essència, totes les religions i pensaments filosòfics intenten donar resposta a aquestes qüestions fonamentals que sempre s’ha plantejat la Humanitat. Per als cristians, la Bíblia ja dóna resposta a les preguntes més fonamentals sobre l’existència. A l’Evangeli de Sant Mateu (7:7-8) Jesucrist diu: «Tothom qui demana, rep; qui busca, troba; qui truca, se li obre». Allò característic de la religió és respondre taxativament ‘Déu’ com a sentit definitiu.\nSegons alguns filòsofs, és ridícul pretendre competir filosòficament amb la religió a la recerca redentora del sentit de la vida; això és més propi de la religió. Per altres, per trobar el sentit de la vida cal anar més enllà de la vida. «El sentit del món ha de buscar-se fora del món», va dir Wittgenstein (1889-1951).\nDescartés (1596-1650) plantejà l’hipotesi que la nostra vida pogués ser simplement un somni, un somni extraordinàriament viscut, però al cap i a la fi només un somni. Shakespeare (1564-1616) va dir: «Morir, dormir... tal vegada somiar!». El dramaturg Calderón de la Barca (1600-1681) escrivia aquella mateixa època "La vida es sueño". «¿Qué es la vida? Un frenesí, una sombra, una ficción... que toda la vida es sueño y los sueños sueños son».\nNo hi ha vida sense mort. La mort és un fenomen bio-fisiològic. La vida s’entén, precisament, perquè és finita. La mort, rematant la vida, l’arrodoneix en la seva totalitat i manifesta el sentit últim de la mateixa. La consciència de la mort ens fa madurar personalment, ens converteix en humans, és a dir, en mortals. «Aprèn a viure i sabràs morir bé», sentencià Confuci (551-479 aC). En conclusió, no és mortal qui mor, sinó qui sap que ha de morir.\nNosaltres busquem el sentit de la vida en les pàgines del firmament. La falta de respostes a aquestes ‘preguntes últimes’, aquest immens mar que envolta l’illa, posa de relleu el nostre limitat coneixement. La nostra modèstia està en relació amb la nostra obscuritat.\n«El punt culminant de la vida és la comprensió de la vida», va dir Santayana (1863-1952). Però aquest filòsof també deixà escrit: «La vida no s’ha fet per comprendre-la, sinó per viure-la».\nHdF, Nadal de 2003.


Agents de la Guàrdia Civil a l'Ajuntament de Cabrera de Mar (ACN/Jordi Pujolar)\nLa Guàrdia Civil ha detingut 21 persones, entre les quals hi ha Xavier Vendrell, David Madí, Oriol Soler, Xavier Vinyals i Josep Lluís Alay, que ha quedat en llibertat amb càrrecs\nRedacció 28/10/2020 - 09.17 Actualitzat 29/10/2020 - 02.25\nMacrooperació de la Guàrdia Civil contra una suposada trama de finançament irregular del procés mitjançant el desviament de fons públics. Els principals detinguts formen part de l'anomenat "estat major" del procés o del cercle pròxim a Carles Puigdemont.\nL'operació, que continua oberta, s'ha centrat en diversos empresaris pròxims a Junts per Catalunya i Esquerra Republicana de Catalunya, alguns dels quals havien tingut responsabilitats en anteriors governs.\nEl dispositiu policial porta el nom d'operació Volhov i està dirigida pel jutge Joaquín Aguirre, del jutjat d'instrucció número 1 de Barcelona, que investiga, segons s'ha informat en un primer comunicat, "delictes relacionats amb la corrupció i/o els desordres públics".\nAquest jutjat ha informat també de 31 entrades i registres en vuit partits judicials de Catalunya. En concret, s'han fet en 8 municipis de Barcelona i a Girona.\nUna nota de premsa emesa conjuntament pel Ministeri de l'Interior i la Guàrdia Civil ha informat de la detenció de 21 persones, investigades pels delictes de malversació de fons públics, prevaricació i blanqueig de capitals. Algunes han quedat en llibertat amb càrrecs, però unes altres continuen detingudes.\nAgents de la Guàrdia Civil a l'exterior de l'empresa Events d'Igualada (ACN/Gemma Aleman)\nQui són els detinguts\nEls múltiples relats sobre el procés han situat Vendrell, Vinyals, Madí i Soler dins de l'anomenat "estat major", el grup que s'ocupava dels preparatius de l'1 d'octubre, sempre en un segon terme.\nXavier Vendrell va ser conseller de Governació amb el tripartit, un càrrec efímer perquè va rellevar Joan Carretero en la primera remodelació del govern; però, només tres setmanes després, el president Pasqual Maragall va destituir els sis consellers d'ERC pel rebuig al nou Estatut. Dins d'Esquerra Republicana, va ocupar la Secretaria d'Organització i Finances durant 10 anys, fins al 2006. Als anys 80 va pertànyer al Moviment de Defensa de la Terra. Actualment està apartat de la política, tot i que ha estat una figura d'enllaç entre l'entorn de Puigdemont i el d'Oriol Junqueras.\nDavid Madí va ser secretari de Comunicació de Jordi Pujol i home de confiança d'Artur Mas; després de deixar la política, ha treballat en empreses com Deloitte, Telefónica i Endesa. L'exsecretari de comunicació de Convergència Democràtica té actualment una consultora i és el president de l'empresa Aigües de Catalunya, però també ha tingut un paper important entre bambolines en el procés. Madí quedarà detingut fins divendres, quan, previsiblement, declararà davant del jutge.\n🔴 21:30h La Guàrdia Civil s'endú detingut a David Madí, exsecretari de comunicació de Convergència @324cat pic.twitter.com/Qn27N9r7XJ\n— Ferran Moreno (@FerranMorenoG) October 28, 2020\nOriol Soler és un empresari vinculat a la cultura i la comunicació, pròxim a ERC. Va ser cap de campanya de Junts pel Sí el 2015. Impulsor de projectes editorials com Ara Llibres i la revista "Sàpiens", actualment és director del grup editorial SOM, que ha defensat en un comunicat l'honestedat de la cooperativa. El 2017 es va reunir amb Julian Assange a Londres, un dels principals suports internacionals de l'independentisme. Preguntat al programa "FAQS" de TV3 si existia l'"estat major" del procés, va respondre amb un "Jo no el conec. Sí que existien espais on es feien reunions". Declararà divendres davant del jutge.\nXavier Vinyals és el president de la Plataforma pro Seleccions Catalanes, per on la Guàrdia Civil creu que s'hauria desviat, presumptament, diner públic. Va ser cònsol honorari de Letònia durant 10 anys, però la polèmica per una estelada a l'edifici on hi havia el despatx va precipitar la seva destitució, el 2016. Vinyals sempre va negar que fos seva i va denunciar que se l'apartava per les seves idees. Puigdemont li va demanar aleshores que s'incorporés al seu equip com a assessor.\nJosep Lluís Alay va ser detingut per primera vegada per haver acompanyat Puigdemont en cotxe el dia que la policia alemanya el va detenir a Neumünster, el març del 2018. La policia espanyola el va detenir uns dies més tard i va sortir en llibertat després de declarar. L'Audiència Nacional va arxivar la causa l'octubre d'aquell any, tot i que es va reobrir el 2019. Va ser, breument, coordinador de Polítiques Internacionals de Torra i ara és el director de l'oficina de l'expresident Puigdemont a Barcelona. Alay ha quedat en llibertat amb càrrecs.\nToni Fuster i Roc Aguilera són els propietaris de l'empresa Events, d'Igualada, que es dedica a muntar actes del govern i també de partits polítics i entitats. L'escorcoll en aquesta empresa és el que més s'ha allargat.\nPilar Contreras és la directora general de centres concertats i privats. Després del seu nom, també s'ha sabut que estava detingut el director de centres públics del Departament d'Educació, Josep González-Cambray.\nMarta Molina és exregidora d'ERC a Sant Joan Despí. Jordi Mir és alcalde de Cabrera de Mar pel PDeCAT. I Jordi Serra va ser interventor delegat de Presidència en l'etapa Puigdemont.\nUna altra detenció s'ha fet a Girona, la de Josep Campmajó, escriptor i empresari.\nL'origen de la investigació: Diputació i Plataforma pro Seleccions\nDes del jutjat número 1 de Barcelona s'ha explicat que l'operació és fruit d'una investigació que va començar fa un any i mig i que és una peça secreta derivada de la causa oberta el novembre de 2016 per un suposat delicte de corrupció a la Diputació de Barcelona.\nAquesta causa investiga una presumpta trama de concessió fraudulenta de subvencions a fundacions fins a CDC i té entre els imputats l'exdirigent de Convergència Víctor Terradellas.\nLa nota d'Interior i la Guàrdia Civil afegeix que l'origen del suposat desviament de fons públics que s'investiga són la Diputació de Barcelona i la Plataforma pro Seleccions Esportives Catalanes.\nDe què se'ls acusa\nL'operació, que ha avançat el digital El Confidencial, situa alguns dels investigats com a impulsors de Tsunami Democràtic i s'afegeix que haurien aprofitat la seva afinitat amb JxCat i ERC per aconseguir subvencions i adjudicacions irregulars del govern presidit per Quim Torra. Una part d'aquest diners s'hauria utilitzat, suposadament, per finançar l'estada a Bèlgica de Carles Puigdemont.\nEls pagaments de la Plataforma haurien servit per sufragar les despeses de l'expresident a Waterloo, segons la Guàrdia Civil.\n"S'estan emportant una sèrie de documentació que, la majoria, ja està presentada al Consell Català d'Esport. Formen part de les subvencions que estan presentades, validades i acceptades per intervenció", ha remarcat Xavier Blázquez, advocat de Xavier Vinyals.\nEn el cas d'Oriol Soler, la Guàrdia Civil l'acusa d'haver participat en una reunió, prèvia al referèndum, per organitzar una estratègia de desinformació i desestabilització a nivell internacional. Una tesi en la qual se'l relaciona amb mitjans de comunicació i el govern de Rússia.\nHores després d'haver sortit la informació, l'ambaixada russa ha publicat una piulada irònia sobre la suposada oferta russa per ajudar a la independència de Catalunya.\nSegons la interlocutòria del jutge, les empreses de Soler haurien rebut al voltant de 3 milions d'euros en subvencions i contractes públics -tots ells en quantitats que permetien evitar el concurs públic, cosa que ell nega i que, segons ha denunciat el seu advocat, Benet Salellas, els investigadors no han corroborat.\n"La mateixa resolució judicial diu que el principal càrrec de malversació contra Oriol Soler encara està pendent d'acreditar perquè no han pogut accedir als expedients administratius vinculats a les subvencions. Per tant, la mateixa Guàrdia Civil reconeix que està fent detencions amb caràcter preventiu."\nEn la interlocutòria es fa un nou intent de trobar qui hi ha darrere de Tsunami Democràtic, la plataforma que va promoure diverses protestes contra la sentència del procés, com la concentració multitudinària a l'aeroport del Prat. El jutge hi situa Xavier Vendrell i Oriol Soler.\nTreballadors de l'Ajuntament de Cabrera de Mar i agents de la Guàrdia Civil (ACN/Jordi Pujolar)\nA banda, es parla d'un suposat delicte de prevaricació en la requalificació d'uns terrenys rústics de Cabrera de Mar a la zona anomenada "Compleix Villabugatti", el Complex Villa Bugatti, per construir-hi "un centre de negocis, un restaurant i una escola concertada" i la posterior adjudicació d'una obra.\nL'escola l'havia de tirar endavant la Fundació El Brot, que ja té un altre centre al Baix Llobregat i està presidida per Xavier Vendrell.\nTambé d'irregularitats comeses a Cabrera pel Departament d'Educació, tant en la requalificació dels terrenys com en l'adjudicació del concert a una escola.\nDes d'Educació han remarcat que l'Escola El Brot està concertada de fa anys, amb 8 unitats finançades. L'escola va demanar ampliar el concert a dos grups i dos professors de cara al curs 2020-2021. Els mestres se li van concendir, però l'ampliació del concert se li va denegar perquè no complia els requisits.\nExterior del domicili d'Oriol Soler, a Igualada (ACN/Mar Martí)\nSegons la Guàrdia Civil, fins ara s'ha decomissat una "gran quantitat de documentació" i també suports informàtics i de telefonia mòbil.\nAl matí, diversos agents s'han presentat en el domicili d'Oriol Soler, a Igualada. També a l'empresa Lidera, de la seva parella, l'exdiputada republicana Marina Llansana, que no està investigada.\nL'advocat de Soler i Llansana, Benet Salellas, ha mirat d'impedir l'entrada dels agents amb l'argument que ella no forma part de la causa, però la Guàrdia Civil hi ha acabat entrant perquè, segons l'ordre de registre, el despatx de Soler és allà, cosa que no és certa.\nL'escorcoll a casa de Soler ha durat hores, i la Guàrdia Civil n'ha marxat a la una del migdia.\nExterior de l'empresa Events, a Igualada (ACN/Gemma Aleman)\nEncara a Igualada, la Guàrdia Civil també s'ha presentat a l'empresa Events, de Roc Aguilera i Toni Fuster, dos dels detinguts. Aquest escorcoll és el que s'ha allargat més, perquè continuava a les 9 del vespre.\nLa Guàrdia Civil també s'ha presentat al domicili de David Madí, a Sant Quirze del Vallès, que, a més, és el domicili fiscal de la seva consultora. A la tarda, quatre agents han escorcollat el seu despatx com a president d'Aigües de Catalunya, situat al passeig de Gràcia. Fonts pròximes a qui va ser mà dreta de Mas han informat que està molt tranquil.\nMadí arribant al despatx del passeig de Gràcia, acompanyat de la Guàrdia Civil\nUn altre municipi on s'ha intervingut és Sant Joan Despí. Aquí s'han fet escorcolls a casa de Xavier Vendrell, a la de Xavier Vinyals i al domicili de Marta Molina, també detinguda.\nDetenció, a Girona, de Josep Campmajó (ACN/Marina López)\nJosep Lluís Alay amb l'advocat Gonzalo Boye després de quedar en llibertat amb càrrecs\nEn declaracions al programa Cafè d'Idees de Televisió Espanyola a Catalunya, l'expresident Artur Mas ha parlat d'"operació espectacle" i s'ha mostrat "convençut" que Madí no ha comès cap irregularitat.\nTres anys de la destitució del govern Puigdemont\nL'operació coincideix amb el tercer aniversari de la publicació al BOE de la destitució del govern presidit per Puigdemont, l'endemà de la declaració d'independència al Parlament.\nL'expresident s'ha referit a aquest fet en un missatge a Twitter en què expressa el seu suport als detinguts i diu que "intenten la mort política i civil de l'independentisme".\nIntenten la mort política i civil de l'independentisme perquè tres anys després de la declaració d'independència continuem lluitant per una causa justa i democràtica. No se n'han sortit i no se'n sortiran. Tot el suport als detinguts d'aquesta nova urpada repressora.\nEl president del Parlament, Roger Torrent, també ha reaccionat a la notícia amb un missatge a Twitter en què parla de "muntatges per criminalitzar l'independentisme".\nOriol Junqueras, president d'ERC, ha expressat el seu suport als detinguts en un missatge en què diu que "la repressió contra l'independentisme no té aturador".\nDes d'Òmnium Cultural, Jordi Cuixart ha assegurat que es vol "criminalitzar la lluita no violenta".\nConcentracions a la plaça de Sant Jaume\nEl govern, l'Assemblea Nacional Catalana i Òmnium Cultural s'han concentrat a la plaça Sant Jaume al migdia per denunciar que les detencions són una nova acció "repressiva" contra l'independentisme. "Només amb la independència acabarem amb la repressió", ha afirmat la presidenta de l'ANC, Elisenda Paluzie. Òmnium ha afirmat que la repressió pretén "limitar els drets fonamentals de la ciutadania i utilitzar la por per perseguir la dissidència política".\nConcentració unitària a la plaça de Sant Jaume contra l'anomenada operació Volhov (EFE/Alejandro Garcia)\nEn municipis d'arreu de Catalunya s'han fet, al vespre, concentracions de suport als detinguts i rebuig a les detencions. Les han convocat per les entitats independentistes i, segons Òmnium, s'ha llegit el mateix manifest en un centenar de municipis. A Igualada, han estat centenars de persones les que han sortit al carrer.\nConcentració a #Igualada contra els escorcolls i detencions avui a la ciutat. Al matí han detigut l'editor Oriol Soler, investigat per col.laborar amb el kremlin per desestabilitzar l'estat. A l'empresa Events continuen els escorcolls i hi ha 2 detinguts.@324cat pic.twitter.com/RGlKuRxl5g\n.@marinallansana, parella d'Oriol Soler, detingut aquest matí. "Avui ha tocat a casa meva" @324cat pic.twitter.com/b8jjyOQawT\nEn el cas de Barcelona, la protesta ha estat a a la plaça de la Catedral, on l'actriu Carme Sansa ha llegit el manifest. Desenes de persones han exigit l'alliberament dels detinguts i han reclamat "una resposta unitària independentista" i també "fermesa per seguir endavant cap a la independència". A Girona, unes 300 persones han participat en la mobilització.\nTambé hi ha hagut una protesta davant la caserna de la Guàrdia Civil de Travessera de Gràcia, blindada pels Mossos d'Esquadra, amb un centenar de participants.\nEls principals detinguts formen part de l'anomenat estat major del procés o del cercle pròxim a Puigdemont\nOperació de la Guàrdia Civil contra empresaris i expolítics pel finançament del Procés\n21 detinguts en l'operació de la Guàrdia Civil per presumptes irregularitat en subvencions


A FONS VALLES: Els museus de Cerdanyola celebren les Jornades Europees del Patrimoni\nEls museus de Cerdanyola celebren les Jornades Europees del Patrimoni\nEls museus de Cerdanyola es sumaran la setmana vinent a la celebració de les Jornades Europees del Patrimoni. Durant els dies 16, 17 i 18 de setembre l'accés al Museu i Poblat Ibèric de Ca n'Oliver i al Museu d'Art de Cerdanyola serà gratuït. A més, tots dos museus han preparat diverses activitats durant aquests dies.El Museu i Poblat Ibèric de Ca n'Oliver compartirà protagonisme amb la Vall de les Feixes durant les Jornades Europees de Patrimoni d'enguany. Els dies 16, 17 i 18 de setembre el museu obrirà les seves portes als visitants per a què puguin conèixer l'exposició permanent sobre la cultura Ibèrica, a més de fer un recorregut pel poblat per saber com van viure les famílies ibèriques de Ca n'Oliver. El diumenge 18 de setembre a les 12 hores es farà una visita guiada al museu, al poblat i als edificis reconstruïts. Aquest any, els visitants també podran comprovar els treballs de millora que s'estan fent al jaciment en l'àmbit de l'accessibilitat i visitar l'exposició temporal 'La fi és el principi. Rituals funeraris a la Catalunya prehistòrica'.\nA més, el divendres 16 de setembre la jornada de portes obertes inclourà visites guiades als treballs arqueològics i de restauració del jaciment ibèric que es posaran en marxa el 12 de setembre. Les visites guiades seran conduïdes pel director de les excavacions i es faran a les 11, 12'30 i 18 hores. Les persones participants podran veure en directe com es desenvolupen els treballs arqueològics i parlar amb els arqueòlegs.\nEl diumenge 18 de setembre, l'ermita barroca de Santa Maria de les Feixes i l'església romànica de Sant Iscle i Santa Victòria oferiran una jornada de portes obertes. Emmarcat dins les Jornades Europees del Patrimoni, l'objectiu és apropar a la població aquest patrimoni singular ubicat en una de les valls més boniques de Collserola. També es faran visites guiades a cadascun dels temples a les 11 i 12'30 hores. Les persones participants podran aprofitar el matí per a contemplar la gran riquesa patrimonial d'aquest paratge natural entre l'ermita i l'església amb masies de diferent tipologia i diversos trams dels aqüeductes que portaven l'aigua als camps.\nEl Museu d'Art de Cerdanyola també obrirà les seves portes el 16, 17 i 18 de setembre, dies en els que el museu celebrarà el seu VII aniversari. A més, el dissabte 17 se celebrarà la III Jornada d'Art i Joves on alguns joves artistes emergents de Cerdanyola mostraran el seu treball al jardí del MAC. El diumenge 18 de setembre, el museu oferirà una visita guiada a les 12 hores.\nEls dies 16, 17 i 18 de setembre se celebraran a Europa les Jornades Europees del Patrimoni, que enguany es dediquen a les persones que treballen per al coneixement, la difusió i la conservació del Patrimoni agrupades com a comunitats patrimonials. El lema suggerit és Patrimoni de tot@s i posa en relleu la cooperació multilateral de tots els agents necessaris per a difondre i conservar el patrimoni cultural, fomentar la màxima visibilitat de la participació ciutadana, el voluntariat, els col•lectius minoritaris, els projectes exemplars de col•laboració i finançament públic-privat i activitats, en les quals les comunitats locals participin de la gestió i conservació del patrimoni.\nPublicado por redaccion en 8.9.16